Diari Oficial de la Generalitat Valenciana


Sumari del DOGV 7063, del 09-07-2013 (2013/7245)

DECRET LLEI 3/2013, de 5 de juliol, del Consell, pel qual s'establix una reducció en les retribucions dels alts càrrecs de la Generalitat en compliment dels compromisos adquirits en matèria d'estabilitat pressupostària.
---------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2013/07/05/3/dof/vci/html**

### Dades del document

Número de DOGV
:   7063

Data del DOGV
:   09-07-2013

Secció del DOGV
:   I. DISPOSICIONS GENERALS

Número del document
:   2013/7245


Data del document
:   05-07-2013

Organisme emissor
:   Conselleria d'Hisenda i Administració Pública

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Administració Pública
    * reducció de salaris
    * recessió econòmica
    * remuneració del treball
    * quadre administratiu
    * legislació
    * política d'austeritat

DECRET LLEI 3/2013, de 5 de juliol, del Consell, pel qual s'establix una reducció en les retribucions dels alts càrrecs de la Generalitat en compliment dels compromisos adquirits en matèria d'estabilitat pressupostària.  
  
 [2013/7245]  
PREÀMBUL  
  
La Generalitat, en el marc dels compromisos adquirits en matèria d'estabilitat pressupostària i sostenibilitat financera, articulats principalment a través del Pla Economicofinancer de Reequilibri 2012-2014, ve adoptant un conjunt de mesures destinades a continuar en la senda de compliment de la consolidació fiscal.  
En este sentit, i fent ús de les seues atribucions en matèria de política econòmica i gasto públic, el Consell va adoptar un conjunt de mesures d'impuls i estalvi arreplegades en el document de govern denominat «Cap Avant», entre les quals s'incloïa, qualificada com a mesura d'ajust, la vinculació dels sous 2012 dels alts càrrecs al dèficit 2012.  
  
Una vegada conegut el dèficit de la Comunitat Valenciana determinat per la Intervenció General de l'Administració de l'Estat, i valorat el gran esforç d'estalvi realitzat, pròxim als 2.000 milions d'euros, dins d'un escenari econòmic greu, i subjectes a un model de finançament on la Comunitat Valenciana, pel que fa a les dades relatives al finançament per capita, es veu perjudicada de forma considerable respecte a la resta de comunitats autònomes, es considera oportú el compliment de l'esmentat mandat de reducció en les retribucions, com una mesura de responsabilitat i solidaritat amb el conjunt dels ciutadans valencians.  
  
El règim de la reducció s'ordena entorn de les característiques següents:  
1. L'import de la detracció, que es fixa en un 2,02 per cent, com a resultat de la diferència entre el dèficit del 3,52 per cent davant de l'1,5 per cent autoritzat sobre el PIB regional.  
2. L'àmbit subjectiu, per la naturalesa i caràcter excepcional de la mesura, té un abast concret i limitat quant al personal que es veu afectat per esta.  
3. El caràcter no consolidable de la mesura.  
4. Es pren com a referència l'import anual de les retribucions corresponents a l'exercici del compromís, és a dir, l'any 2012.  
5. S'articula, inicialment, per mitjà del prorrateig mensual d'esta.  
  
L'ordenació del mandat a través d'un decret llei obeïx, per un costat, al fet que les retribucions del personal afectat per la norma s'inclouen en les lleis anuals de pressupostos, i d'un altre, a la necessitat d'assegurar no sols que la reducció s'executa durant este exercici, sinó que la seua aplicació no genera perjuís no desitjats entre els afectats. Les mencionades circumstàncies constituïxen el fet habilitant de l'extraordinària i urgent necessitat que l'Estatut d'Autonomia de la Comunitat Valenciana exigix en l'article 44 per a l'adopció d'un decret llei.  
  
Per tot això, i a l'empara del que preveuen els articles 44, 49 i 50 de l'Estatut d'Autonomia de la Comunitat Valenciana, a proposta del conseller d'Hisenda i Administració Pública i amb la deliberació prèvia del Consell, en la reunió del dia 5 de juliol de 2013,  
  
DECRETE  
  
Article 1. Objecte  
Durant 2013, les retribucions de les persones a qui es referix l'article 2 d'este decret llei suportaran una minoració equivalent al 2,02 per cent de les corresponents, en còmput anual, a l'exercici 2012.  
  
  
Article 2. Àmbit subjectiu  
1. La minoració en les retribucions a què es referix l'article anterior afectarà les persones que, en data publicació d'este decret llei:  
  
a) Ocupen llocs d'alts càrrecs del Consell o de l'Administració de la Generalitat.   
b) Ocupen llocs de personal directiu, tinga o no la consideració d'alt càrrec, de les persones jurídiques que conformen el sector públic valencià, entenent com a tal, als efectes d'este article, les incloses en els apartats 2 i 3 de l'article 2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, qualsevol que siga la seua naturalesa jurídica.  
2. En tot cas, la minoració regulada en este decret llei només serà aplicable a les persones, a què es referix l'apartat anterior, quan estes hagen ocupat, al llarg de 2012, un tipus de lloc dels definits en les lletres a i b de l'apartat anterior.  
  
Article 3. Instrumentació  
La minoració a què es referix este decret llei s'executarà de forma prorratejada entre les nòmines pendents de percebre en este exercici, a partir de l'entrada en vigor d'este decret llei, excepte sol·licitud expressa de l'afectat. En tot cas, la minoració s'instrumentarà per mitjà de la resolució corresponent.  
  
Article 4. Règim bàsic  
La minoració no tindrà caràcter consolidable, i prendrà com a referència, per al seu càlcul, les retribucions que, d'acord amb el que preveu la Llei 10/2011, de 27 de desembre, de Pressupostos de la Generalitat per a l'exercici 2012, i el Decret Llei 6/2012, de 28 de setembre, del Consell, tinguen assignades els llocs o càrrecs afectats durant l'exercici 2012, i s'haurà d'aplicar en proporció alhora que, efectivament i durant l'esmentat exercici, hagen ocupat un lloc dels definits en l'article 2.1 d'este decret llei.  
  
DISPOSICIONS FINALS   
  
Primera. Habilitació normativa  
Es faculta la conselleria competent en matèria d'hisenda i de funció pública per a aprovar totes aquelles normes i adoptar totes les mesures necessàries per a l'aplicació d'este decret llei.  
  
Segona. Entrada en vigor  
Este decret llei entrarà en vigor el dia que es publique en el Diari Oficial de la Comunitat Valenciana.  
  
Valencia, 5 de juliol de 2013  
  
El president de la Generalitat,  
ALBERTO FABRA PART  
  
El conseller d'Hisenda i Administració Pública,  
JUAN CARLOS MORAGUES FERRER


Còpia Permalink ELI